ગાંધીનગર– વિધાનસભામાં એક પ્રશ્નનો જવાબ આપતાં ઊર્જાપ્રધાન સૌરભ પટેલે જણાવ્યું કે રાજ્યના તમામ ગામડાંઓ, પરાંઓ અને અંતરીયાળ વિસ્તારોમાં સતત ૨૪ કલાક થ્રી ફ્રેઇઝ વીજ પુરવઠો મળે તે માટે રાજ્ય સરકાર દ્વારા જ્યોતિગ્રામ યોજના હેઠળ વીજ કનેકશનો પુરાં પાડવામાં આવે છે. ૧૪મી વિધાનસભામાં પ્રશ્નોતરી કાળ દરમિયાન પુછાયેલા પ્રશ્નોના પ્રત્યુત્તરમાં તેમણે જણાવ્યું કે, જ્યોતિગ્રામ યોજના રાજ્ય સરકારની અત્યંત મહત્વાકાંક્ષી અને સમગ્ર દેશમાં પ્રશંસા પામેલ યોજના છે. આ યોજના અન્વયે રાજ્યના તમામ ગામડાઓમાં, ગામતળમાં અને નોટીફાઇડ પેટા પરાંઓમાં આવેલા ખેતી વિષયક વીજ જોડાણ સિવાય હયાત રહેણાંક, વાણિજ્ય અને ઓદ્યોગિક વીજ જોડાણ માટે ૨૪ કલાક સતત થ્રી ફ્રેઇઝ વીજ પુરવઠો પુરો પાડવામાં આવે છે. આ યોજનાના અમલીકરણ દરમિયાન જરૂર જણાય ત્યાં નવા જયોતિગ્રામ ફિડરો ઉભા કરીને રાજ્યના તમામ ગામડાઓ અને નોટીફાઇડ પેટાપરાંઓને સતત વીજપુરવઠાનો લાભ આપવામાં આવે છે.